Noordwes-naamsverandering sal miljarde kos, sê DANoordwes Foto: Ali Conquerre, Pinterest Die Demokratiese Alliansie het Donderdag gesê dit sal miljarde kos om die Noordwes-provinsie se naam te verander. “Die naamsverandering sal ŉ impak hê op elke vlak, dit raak die plaaslike, provinsiale en nasionale regering tot die aktekantoor,” het Chris Hattingh, partyleier in Noordwes, gesê oor die moontlikheid om Noordwes se naam na Moses Kotane te verander. “Daar is geen rede waarom die provinsie se naam verander moet word nie, die Noordwes-provinsie word deur ŉ aantal probleme in die gesig gestaar, ŉ aantal munisipaliteite is onder administrasie en drie provinsiale departemente is ook onder administrasie,” het hy gesê. Volgens Hattingh is die ANC besig om die aandag af te lei van dienste wat nie gelewer word nie en hy beskuldig dit party daarvan dat hy die naamsverandering wil gebruik om solank stemme te werf vir volgende jaar se munisipale verkiesing. Die Noordwes-wetgewer het op 28 April ŉ resolusie aangeneem vir die naamsverandering. Gordon Kegakilwe van die ANC het op 21 April ŉ mosie in die wetgewer ter tafel gelê vir ŉ debat oor die provinsie se naamsverandering. Die mosie is op 23 April gedebatteer, waar die speaker van die wetgewer, Susanna Dantjie, die proses na die sitting van 28 April verwys het. Altesaam 22 lede het ten gunste van die aanvaarding van die resolusie gestem en vyf het daarteen gestem. Dantjie het aangekondig dat die resolusie aan die parlement gestuur sal word om geprosesseer te word. Hierdie prosesse sluit in dat die saak na ŉ komitee verwys sal word wat met ŉ openbaredeelname-proses sal begin wat uiteindelik moontlik tot ŉ wysiging van die grondwet kan lei om die nuwe naam van die provinsie te reflekteer. Premier Supra Mahumapelo het tydens sy provinsiale rede aangekondig dat die provinsie na die anti-apartheidsaktivis Moses Kotane hernoem sal word. Kotane is in 1905 in Tamposstad gebore. Hy is in 1978 in Rusland oorlede. Sy oorskot is op 1 Maart na Suid-Afrika gebring en hy is op 14 Maart in Pella herbegrawe. ŉ Hospitaal en ŉ munisipaliteit in Noordwes is reeds na hom vernoem.